**Mirjana Gross *Suvremena historiografija: korijeni, postignuća, traganja* (1. izdanje Zagreb 1996, 2. izdanje Zagreb 2001).**

Mirjana Gross (1922-2012) objavila je 1976. godine knjigu *Historijska znanost: razvoj, oblik, smjerovi* (2. izdanje 1980), prvu takve vrste u hrvatskoj historiografiji, prijelomnu knjigu za bavljenje teorijom i metodologijom historijske znanosti, povijesti i suvremenom historiografiji. Njome je, između ostalog, željela „pobiti mišljenje brojnih naših historičara da mogu uspješno obavljati svoju praksu bez teorije“. Točno dvadeset godina nakon objavljivanja *Historijske znanosti* objavila je 1996. godine njezin podjednako upućeni nastavak i ažurirani pregled novih tendencija u međunarodnoj historiografiji u vidu knjige *Suvremena historiografija*. Ta je knjiga još uvijek nezaobilazni sveučilišni priručnik na nizu studija povijesti u Hrvatskoj i regiji, a objavljeno je 1998. i njezino njemačko izdanje *Von der Antike bis zur Postmoderne: Die zeitgenössische Geschichtsschreibung und ihre Wurzeln*. Knjigu je namijenila osobito mladim povjesničarima kako bi bili u toku sa poticajnim kretanjima u suvremenoj historiografiji. Za nju – kao i druge hrvatske povjesničare – to je svojevremeno posebno bio krug francuskih povjesničara oko časopisa *Annales* (o čemu svjedoči zbornik *Annales in perspective: designs and accomplishments*, ur. Drago Roksandić, Filip Šimetin Šegvić, Nikolina Šimetin Šegvić, Zagreb 2019), kao i mnoge druge historiografske struje. Danas Zbirka za povijest Knjižnice Filozofskog fakulteta u Zagrebu sadrži brojne recentne knjige o suvremenoj historiografiji, ali se prijelomnoj knjizi *Suvremena historiografija* i danas vraćamo. Naime, knjiga M. Gross postala je u međuvremenu simbol toga koliko je važno biti upućen i uključen u suvremenu međunarodnu historiografiju.

***Uvod u komparativnu historiju* (ur. Drago Roksandić), Zagreb 2004.**

Komparativna historija kao pristup, tada kada je ovaj zbornik objavljen, nije bila osobito popularna u hrvatskoj historiografiji, niti je to danas. Riječ je međutim o jednom od ključnih pristupa za nadilaženje granica vlastite nacionalne povijesti i posljedično širenje historiografskih perspektiva. Uspoređivanje dvaju ili više pojedinačnih povijesti ima za posljedicu razumijevanje da hrvatska povijest (kao uostalom ni mnoge druge nacionalne povijesti) nije ni u kom slučaju izolirana niti toliko jedinstvena kako se to često misli. U ovom zborniku prevedenih teorijsko-metodoloških i istraživačkih tekstova povjesničara, sociologa i politologa nalazi se programatski tekst Marca Blocha „Za komparativnu historiju europskih društava“ (od kojeg je gotovo sve i počelo sa komparativnom historijom), kao i utjecajni tekstovi Jürgena Kocke „Asimetrična historijska poredba: slučaj njemačkog *Sonderwega*“, Jürgena Osterhammela „Transkulturna poredbena historijska znanost“, Samuela N. Eisenstadta „Mnogostruke modernosti“ i drugi. Zbornik je slično koncipiran kao i zbornik *Kultura pamćenja i historija* (prir. Maja Brkljačić, Sandra Prlenda, Zagreb 2006), još jedno utjecajno izdanje u toj biblioteci. I dok se pristupi vezani uz kulturu sjećanja i pamćenja razmjerno mnogo koriste i u hrvatskoj historiografiji, trebalo bi to svakako činiti i sa komparativnom historijom, zajedno s recentnim pristupima historije isprepletanja, transnacionalne i globalne historije. Svima im je naime zajedničko nastojanje za nadilaženjem ograničenja koja proizlaze iz dominacije nacionalne paradigme u historiografiji.

***Intelektualna historija* (prir. Branimir Janković), Zagreb 2013.**

Knjiga sadrži priloge i prijevode o historiji intelektualaca (s fokusom na pitanja tko je uopće intelektualac, kako ga definirati i na koji bi način trebao javno djelovati) i intelektualnoj historiji kao pristupu koji se bavi široko zamišljenom intelektualnom djelatnosti. Koncipirana je kao određeni uvod i dodatni impuls za bavljenje intelektualcima i intelektualnom poviješću u trenutku kada se tek nekoliko autora time bavilo u hrvatskoj historiografiji. Danas ih je mnogo više, posebno među mlađim povjesničarima i povjesničarkama koji u svojim životopisima sve više spominju interes za intelektualnu historiju, a u naslove svojih radova sve više navode riječi kao što su intelektualna povijest ili intelektualna biografija. Naša Knjižnica sada posjeduje i nove knjige o intelektualnoj historiji, primjerice: *Rethinking Modern European Intellectual History* (2014), *Global Intellectual History* (2015), *A Companion to Intellectual History* (2016), *What is Intellectual History?* (2017). Sve to svjedoči da je intelektualna historija danas opet vrlo popularan pristup. No i mnogi drugi koji se izravno ne bave intelektualnom poviješću gotovo da ne mogu izbjeći bavljenje intelektualcima. Stoga kao uvod u problematiku povijesti intelektualaca i intelektualne povijesti mogu krenuti upravo od ove knjige.

**Zrinka Blažević, *Prevođenje povijesti: teorijski obrati i suvremena historijska znanost*, Zagreb 2014.**

Upućeno i ustrajno praćenje recentnih tendencija u suvremenoj historiografiji Zrinka Blažević pokazala je i u ovoj knjizi posvećenoj problematici lingvističkog obrata, poststrukturalizma i postmodernizma te poticajima koje pružaju i polemikama koje izazivaju. Osobito je značajno promoviranje – za hrvatsku historiografiju – novih pristupa kao što su historijska imagologija i historija emocija. Pritom se spominju i „Deep History“, odnosno „Big History“, pristupi koje možemo povezati s danas vrlo popularnim knjigama Yuvala Noaha Hararija, primjerice knjigom *Sapiens: kratka povijest čovječanstva* (Zagreb 2015). Sve to dakako otvara pitanje onoga što podrazumijevamo pod interdisciplinarnosti nekad i danas. Prije smo pod interdisciplinarnošću u povijesnim znanostima i humanistici zamišljali suradnju humanističkih i društvenih znanosti. No interdisciplinarnost i transdisciplinarnost u 21. stoljeću puno su drugačije i šire nego što smo to navikli. To je vidljivo i u ovoj knjizi napose na primjeru transdisciplinarnog područja emocija i njihove povijesti, stoga historija emocija svoju interdisciplinarnost ostvaruje i kroz suradnju sa neurohistorijom, odnosno neuroznanošću. Treba spomenuti i da je Zrinka Blažević nedavno uredila broj 1 za 2020. godinu *Radova Zavoda za hrvatsku povijest Filozofskoga fakulteta Sveučilišta u Zagrebu* s temom “Historija isprepletanja (*entangled history*), o pristupu o kojem je već bilo riječi u ovom izboru knjiga.

**Edward Hallett Carr, *Što je povijest* (preveo Danijel Vojak), Zagreb 2004.**

I danas, 60 godina od kada je objavljena prvi put 1961. godine, Carrova knjiga zanimljiva je za čitanje s obzirom na neka stalno otvorena teorijsko-metodološka pitanja u historiografiji. Iako postmodernistički autori poput Keitha Jenkinsa u knjizi *Promišljanje historije* (prevela Snježana Koren, Zagreb 2008) smatraju da je Carr u konzekvencama svojih promišljanja trebao otići još korak dalje nego što je to učinio, Carrova razmatranja odnosa činjenica i interpretacija i danas su poticajna i provokativna, osobito za hrvatsku historiografiju. Ukratko rečeno, Carr drži da (objektivne) činjenice nisu odvojene od (subjektivne) interpretacije – kako se to često smatra – nego neizbježno u izboru i selekciji povijesnih činjenica u svrhu suvremene interpretacije međusobno utječu jedna na drugu. “Vjerovanje u neku čvrstu jezgru povijesnih činjenica koje postoje objektivno i nezavisno od interpretacije povjesničara besmislena je zabluda, ali se takve zablude vrlo teško osloboditi.” To dakako otvara pitanje objektivnosti historijske znanosti, koje i dalje – usprkos svim ogradama – ostaje njezina važna odrednica za Carrovo poimanje historije kao discipline. Kako god zaključivali o tome, čitatelji su dobro zapamtili Carrove poznate riječi „proučite povjesničara prije nego proučite činjenice“ kao i mnoge druge koje se koriste gotovo kao svevremenske izreke o historiografiji.

**Marc Bloch, *Apologija historije ili zanat povjesničara* (prevelaJagoda Milinković), Zagreb 2008.**

Ovo nedovršeno djelo jednog od najpoznatijih francuskih i svjetskih povjesničara nije zbog svoga radnog karaktera nimalo jednostavno za čitanje. No automatski ga drugačije čitate ako znate da ga je pisao tijekom Drugog svjetskog rata, bez mogućnosti korištenja biblioteka i da ga nije uspio dovršiti jer je 1944. godine ubijen kao pripadnik francuskog pokreta otpora. Pisana u takvim okolnostima, kada su se rušili svjetovi, knjiga Marca Blocha je usprkos tome strastvena pohvala – apologija – profesije povjesničara, s nepokolebljivom vjerom u važnost kritičkog doprinosa historije kao discipline društvu i zbog toga snažnim povjerenjem u njezinu budućnost. Iz knjige izbija iskustvo velikog istraživača i praktičara historijske znanosti, s brojnim savjetima kako se odnositi prema povijesnim izvorima, kako formulirati historijska pitanja i probleme te s kojim disciplinama surađivati na njihovom rješavanju, ali i jak senzibilitet historiografski revolucionarne francuske škole Anala, kojoj je Bloch jedan od osnivača. To se očituje u snažnom fokusu na bavljenje ljudima u vremenu, toj jakoj antropološkoj crti, koju zanima primjerice uvidjeti tko stoji iza povijesnih falsifikata i s kojom su namjerom oni nastajali, a ne ih samo odbaciti kao neupotrebljive falsifikate kao što bi to mnogi učinili.

**Herman Paul (ur.), *How to be a historian: Scholarly personae in historical studies, 1800–2000*, 2019.**

Zbornik je uredio povjesničar Herman Paul koji već nekoliko godina u nizu svojih radova i zbornika razvija istraživački poticajan pristup bavljenju povjesničarima iz nove perspektive njihovog stručnog identiteta (‘scholarly personae’). Iako naslov tako sugerira, zbornik ne govori izravno o tome kako postati povjesničar već što su zajednica povjesničara i pojedini povjesničari tijekom 19., 20. i 21. stoljeća očekivali kakav bi povjesničar trebao biti. Riječ je dakle o vještinama i kompetencijama, ali i vrlinama koje bi povjesničar trebao imati prema razumijevanju koje se kontinuirano pridaje povjesničarima tijekom moderne i suvremene povijesti, uz određene specifičnosti pojedinih povijesnih razdoblja i europskih i svjetskih regija te neizbježna stalna preispitivanja i kritike takvih propagiranih modela. Zbornik se preporučuje svima koji žele nadići klasični (i preuski) fokus isključivo na život i djelo povjesničara te uopće razumijevanja sebe kao povjesničara samo u tim kategorijama. Hrvatskoj historiografiji komparativno bi mogao biti posebno zanimljiv rad Monike Baár „Of communism, compromise and Central Europe: the scholarly persona under authoritarianism“.

**Marek Tamm, Peter Burke (ur.), *Debating new approaches to history*, 2019.**

Čim primijetite da je jedan od urednika ovog zbornika povjesničar Peter Burke (na hrvatski su prevedene njegove knjige *Junaci, nitkovi i lude: narodna kultura predindustrijske Evrope* / *Očevid: upotreba slike kao povijesnog dokaza* / *Što je kulturalna povijest?* / *Socijalna povijest medija: od Gutenberga do interneta*), jasno je da će biti riječi o novim teorijsko-metodološkim pristupima u suvremenoj historiografiji. To se u ovom zborniku odnosi na globalnu povijest, povijest okoliša, rodnu povijest, postkolonijalnu povijest, povijest sjećanja i pamćenja, povijest emocija, povijest znanja, povijest stvari, povijest vizualne kulture, digitalnu povijest, neuropovijest, posthumanističku povijest. Radi se k tome o ključnim teorijskim i metodološkim pitanjima o kojima se danas diskutira u povijesnoj znanosti pod utjecajem izazova globalizacije, digitalizacije i pojačane bojazni za okoliš. Poruka je to i hrvatskoj historiografiji: svijet se neprekidno mijenja stoga se neminovno mijenja i međunarodna historiografija. Trebali bismo u tome sudjelovati i mi.

**Sasha Handley, Rohan McWilliam, Lucy Noakes (ur.), *New directions in social and cultural history*, 2018.**

Objavljen je zbornik o novim pristupima u društvenoj i kulturnoj historiji, tim vrlo popularnim poddisciplinama suvremene povijesne znanosti. Novi pristupi u društvenoj i kulturnoj povijesti rezultat su recentnog uspona povijesti okoliša i transnacionalne povijesti, povijesti emocija i javne povijesti te mnogih drugih, posebice u kontekstu kulturnog, vizualnog, prostornog, materijalnog i drugih obrata koji već neko vrijeme „drmaju“ historiografijom, kao i društvenim i humanističkim znanostima. Sva su ta kretanja u suvremenoj historiografiji utjecala na određeno preoblikovanje društvene i kulturne historije jer ih nije bilo moguće ignorirati. Budući da i u hrvatskoj historiografiji vlada nezanemariv interes za društvenom i kulturnom historijom, zbornik bi zasigurno trebao privući njezinu pozornost. Pritom je manje važno hoće li nekoga privući spomenuti novi pristupi u sklopu društvene i kulturne historije ili možda neki klasičniji, s obzirom na to da će čitatelji zbornika neminovno uvidjeti važnost društvene i kulturne povijesti za suvremenu historiografiju.

**Sarah Maza, *Thinking about History*, 2017.**

Autorica knjige *Thinking about History* istaknuta je povjesničarka Sarah Maza (kod nas još uvijek neprevođena), specijalistica za društvenu i kulturnu povijest, o kojima je bilo riječi prilikom opisa zbornika *New directions in social and cultural history*. Njezina knjiga uvijek je dobrodošli još jedan recentni uvod u historiju kao disciplinu, prikazanu kao dinamično i stalno mijenjajuće polje, k tome itekako relevantno za našu svakodnevicu. Osim iznošenja vrlo pristupačnog pregleda suvremene historiografije i njezinih temeljnih teorijskih i metodoloških pitanja, Sarah Maza donosi i poticajno osobno čitanje suvremene historiografije. Zbog toga je i portal *Historiografija.hr* u rubrici „Historiografska misao dana“ uputio na njezine riječi o međunarodnim ratovima oko kurikuluma povijesti i kompleksnom procesu balansiranja domoljubnog ponosa i tamnih aspekata vlastite prošlosti, u kontekstu recentnih prijepora o kurikulumu povijesti u Hrvatskoj.

**Lynn Hunt, *Writing History in the Global Era*, 2014.**

Utjecajna povjesničarka Lynn Hunt jedna je od autorica knjige *Telling the Truth about History* kojom se polemički uključila u rasprave sa poststrukturalizmom, odnosno postmodernizmom, pri čemu je ujedno i koristila uvide jezičnog obrata, primjerice u svojoj knjizi *Politics, culture, and class in the French Revolution*. Njezin utjecaj na suvremenu historiografiju – posebice novu kulturnu historiju – osobito je vidljiv preko – i kod nas prevedenog – istoimenog zbornika *Nova kulturna historija* (Zagreb 2001) koji je uredila. U knjizi *Writing History in the Global Era* Lynn Hunt sumira gdje je danas suvremena historiografija nakon stišavanja (polemičkog i prijepornog) utjecaja lingvističkog obrata i etabliranja nove kulturne historije (kao i „uspona i pada kulturnih teorija“), u trenutku kada dominantni utjecaj na bavljenje poviješću ima globalizacija, odnosno „globalno doba“. U podlozi njezinih promišljanja uvijek je pitanje uloge povjesničara i društvenog odnosa prema povijesti. Zbog toga je portal *Historiografija.hr* prenio njezino „historiografsko pitanje“: „Je li uloga povjesničara u oblikovanju kohezivnog nacionalnog narativa ili kritici nedostataka svakog takvog narativa?“. Slične preokupacije možemo pronaći u još jednoj njezinoj knjizi *History: Why it Matters* (2018), iz koje je na portal *Historiografija.hr* prenesena njezina „historiografska misao dana“: „Zaustavljanje rasprave o povijesnoj istini ide ruku pod ruku s autoritarizmom“.

**Jan Plamper, *The History of Emotions: An Introduction*, 2015.**

Knjiga Jana Plampera prvi je i još uvijek najpoznatiji snimak stanja sa historijom emocija, tog recentno etabliranog polja povijesne znanosti koje je još uvijek u stalnom usponu. Pojava takvih knjiga koje donose pregled nekog novog historiografskog područja jasan su znak da se ono potpuno afirmiralo. U slučaju etabliranja bavljenja poviješću emocija rezultat je to svakako utjecajnih knjiga Barbare Rosenwein *Emotional communities in the early Middle Ages* (2006) i Williama M. Reddyja *The navigation of feeling: a framework for the history of emotions* (2001). Na hrvatskom još uvijek nemamo prevedene knjige o povijesti emocija, ali su nam dostupni temat „Povijest emocija“ (prir. Branimir Janković, *Historijski zbornik*, 2-2015) i srpski prijevod knjige Barbare Rosenwein i Riccarda Cristianija *Šta je istorija emocija?* (2019). Iako se neprestano objavljuju nove knjige o povijesti emocija – primjerice Roba Boddicea *The History of Emotions* (2018), a sve ovdje navedene ima naša Knjižnica – Plamperova knjiga i dalje je odlična polazišna točka u ovo uzbudljivo istraživačko polje. Kao što je već rečeno prilikom opisa knjige Zrinke Blažević, proučavanje emocija podrazumijeva interdisciplinarnost na potpuno novim osnovama, posebice zbog iznimno dojmljivog sudjelovanja neuroznanosti u tome.

**Jerome de Groot, *Consuming History: Historians and Heritage in Contemporary Popular Culture*, 2009.**

Iako nema izravno u naslovu pojam „public history“, u knjizi Jeromea de Groota fokus je upravo na tome, stoga je njegova knjiga dala snažan doprinos razvoju tog polja. Autor pokazuje da se povijest ne samo uči ili istražuje nego i konzumira, osobito u doticaju sa suvremenom popularnom kulturom i baštinom, često sa snažnim komercijalnim impulsom. Kako je to o knjizi u svom prikazu u *Historijskom zborniku* (2-2013) upečatljivo opisao Stefan Treskanica: „*Consuming History* ima funkciju golema usisavača koji proždire ma i najmanji kulturni proizvod s etiketom „povijesno“ – od povjesničara kao celebrityja, popularnih povijesnih časopisa, povijesnih emisija, priča za djecu, video-igara, popularnih romana i filmova, reality-showova, starih i novih dokumentaraca, potjera za (arheološkim) blagom, interaktivnih muzeja, cyber-ratovanja, digitalnih arhiva i enciklopedija, manifestacija oživljene povijesti itd. – ova knjiga najupornija je i najdojmljivija u svome arhivističkom zanosu: sabrati što više građe.“ Na osnovu toga važno je pokušati kritički primijeniti spomenute uvide o konzumiranju povijesti na hrvatsku situaciju. Osim toga, knjiga sugerira hrvatskoj historiografiji da je analitičko bavljenje suvremenom upotrebom povijesti ništa manje važno od analiziranja onoga što se dogodilo u povijesti.

**Thomas Cauvin, *Public History: A Textbook of Practice*, 2016.**

Cauvinova knjiga izravno je posvećena javnoj povijesti – s jedne strane društvenoj praksi, a s druge akademskoj poddisciplini koja analizira široku rasprostranjenost povijesti u javnoj sferi. Od SAD-a 1970-ih do danas u mnogim dijelovima svijeta bavljenje javnom povijesti u potpunosti je etablirano. Vidi se to po brojnim sveučilišnim studijima javne povijesti, specijaliziranim časopisima, portalima i dakako mnogim djelima. Tom prilikom se i dalje neprestano objavljuju nove knjige o javnoj povijesti, primjerice *The Oxford Handbook of Public History* (2017) i *A Companion to Public History* (2018), a nedavno je objavljen zbornik *What Is Public History Globally? Working with the Past in the Present* (2019). Sve su te knjige dostupne u našoj Knjižnici. Pritom je Thomas Cauvin specijalist za javnu povijest čiji se radovi nalaze u svim tim zbornicima. Iz podnaslova njegove knjige *Public History: A Textbook of Practice* vidljiv je naglasak upravo na praksu, odnosno praktična znanja u provođenju javne povijesti. Zbog toga upoznavanje s javnom poviješću preporučujemo svim studentima jer im otvara mogućnosti razmatranja što raditi s poviješću ne samo u znanosti ili školstvu nego i na nizu drugih javnih polja. Osobito jer je riječ o području koje se sve više afirmira i kod nas. Pokrenuti su primjerice kolegij „Javna povijest“ na Filozofskom fakultetu u Zagrebu (Branimir Janković, zajedno s Facebook-stranicom „Javna povijest“ i istoimenom kolumnom na portalu *Historiografija.hr*), kao i kolegij „Javna historija“ na Filozofskom fakultetu u Rijeci (Mila Orlić). Pritom je od ključne važnosti kako ta globalna inozemna iskustva autentično primijeniti na lokalnu situaciju u Hrvatskoj.

**Sebastian Conrad, *What is Global History?*, 2017.**

Kao što je knjiga Jana Plampera *The**History of Emotions: An Introduction*prvi snimak stanja u polju historije emocija i ujedno njezino etabliranje, to isto vrijedi i za knjigu *What is Global History?* Sebastiana Conrada o globalnoj historiji. Radi se o polju kojem su istraživački svojim djelima presudno doprinijeli povjesničari Jürgen Osterhammel (*The Transformation of the World: A Global History of the Nineteenth Century*), C. A. Bayly (*The Birth of the Modern World, 1780-1914: Global Connections and Comparison*s) i mnogi drugi. Ono što su oni učinili istraživački, Conrad je nastojao zaokružiti historiografskim pregledom i sažimanjem središnjih teorijsko-metodoloških odrednica globalne historije. Globalna historija rezultat je globalizacije, u sklopu koje svijet nikad nije bio međusobno povezaniji, stoga nikad kao dosad nismo upućeniji na bavljenje upravo globalnom poviješću. Onom koja će biti oslobođena europocentrizma i umjesto toga jednaku pozornost pridavati i Aziji, i Africi, i Južnoj Americi, kao i drugim dijelovima svijeta. S obzirom na okolnosti u kojima se nalazi, hrvatskoj historiografiji nije se jednostavno baviti globalnom poviješću. No zato je važno da prati diskusije u vezi globalne historije jer ona za nas, između ostalog, predstavlja poticajno nadilaženje prevladavajućeg fokusa samo na vlastitu nacionalnu povijest. Prikaz Conradove knjige napisao je Igor Krnjeta (*Historijski zbornik*, 2-2016).

**Jürgen Osterhammel, *The Transformation of the World: A Global History of the Nineteenth Century*, 2014.**

Ono što je o globalnoj historiji pregledno pisao Sebastian Conrad u spomenutoj knjizi *What is Global History?*, istraživački je u ovoj knjizi oprimjerio Jürgen Osterhammel. Ujedno je riječ o primjeni pristupa globalne povijesti na sintetiziranje svjetske, odnosno globalne povijesti 19. stoljeća. Sintezi koja želi izbjeći zamke europocentričnosti i ne gledati na 19. stoljeće samo iz europske ili sjevernoameričke vizure nego primjerice i iz južnoameričke i azijske. Radi se o uspjelom pokušaju da se iz pera jednog jedinog autora napiše takva jedna opsežna sinteza o međusobno sve povezanijem modernom svijetu. Pritom je obuhvaćen veliki kronološki i prostorni te tematski zamah u tom iznimno hvaljenom djelu na preko tisuću stranica. O knjizi je u njemačkom izvorniku namjeravala pisati Mirjana Gross, dok je englesko izdanje prikazao Vinko Drača (*Historijski zbornik*, 1-2018). U pripremi je srpsko izdanje knjige. O sličnom problemskom pokušaju Osterhammelova prethodnika C. A. Baylyju, autora također iznimno važne prekretničke knjige *The Birth of the Modern World, 1780-1914: Global Connections and Comparison*s, pisao je Branimir Janković u radu „Globalne veze i usporedbe u praksi: sinteze moderne i suvremene povijesti C. A. Baylyja“ (*Radovi Zavoda za hrvatsku povijest Filozofskog fakulteta Sveučilišta u Zagrebu*, 1-2020).

**Fiona Paisley, Pamela Scully, *Writing Transnational History*, 2019.**

Kao i komparativna i globalna historija te historija isprepletanja – o kojima je već bilo riječi u ovom izboru knjiga – i transnacionalna historija nastoji nadići uske okvire nacionalnih povijesti. U posljednjih dvadesetak godina objavljeno je mnogo djela o transnacionalnoj historiji, primjerice zbornici *Comparative and Transnational History: Central European Approaches and New perspectives* (2009) i *Transnational Challenges to National History Writing* (2013) te knjiga Pierre-Yvesa Sauniera *Transnational History* (2013), koje posjeduje naša Knjižnica, kao i niz drugih. Navedena knjiga *Writing Transnational History* govori o recentnom usponu transnacionalne historije, njezinim obilježjima, prednostima i ograničenjima. S ciljem usmjeravanja na povijesne fenomene koji nisu svodivi samo na nacionalne okvire, transnacionalna historija fokusira se na svjetska (globalna) i regionalna kretanja (mobilnost) ljudi, roba, znanja i ideja. Pritom se posebno usredotočava na prostore kao što su oceani, pogranična područja, imperiji, kolonije i slično, gdje su takve transnacionalne razmjere osobito česte i intenzivne. Stoga je transnacionalna historija još jedan od poticajnih i razmjerno lako uklopivih pristupa koji možemo preporučiti hrvatskoj historiografiji.

(Branimir Janković)